സങ്കീർത്തനം 93
1 യഹോവ വാഴുന്നു, അവിടന്ന് പ്രതാപം അണിഞ്ഞിരിക്കുന്നു;
യഹോവ പ്രതാപം അണിയുകയും ശക്തികൊണ്ട് അരമുറുക്കുകയും ചെയ്തിരിക്കുന്നു;
നിശ്ചയമായും ഭൂലോകം ഇളകാതെ ഉറച്ചുനിൽക്കും.
2 അങ്ങയുടെ സിംഹാസനം അതിപുരാതനകാലത്തുതന്നെ സ്ഥാപിതമായതാണ്;
അവിടന്ന് അനാദികാലംമുതൽതന്നെ ഉള്ളവനും ആകുന്നു.
3 യഹോവേ, നദികളിൽ പ്രളയജലം ഉയരുന്നു,
നദികൾ അവയുടെ ആരവം ഉയർത്തുന്നു;
തിരകൾ അലച്ചുതിമിർക്കുന്നു.
4 വൻ ജലപ്രവാഹത്തിന്റെ ഗർജനത്തെക്കാളും
ശക്തിയേറിയ തിരകളെക്കാളും
ഉന്നതനായ യഹോവ ശക്തൻതന്നെ.
5 അവിടത്തെ നിയമവ്യവസ്ഥകൾ സ്ഥിരമായിരിക്കുന്നു;
യഹോവേ, വിശുദ്ധി അങ്ങയുടെ ആലയത്തിന്
എന്നെന്നേക്കും ഒരു അലങ്കാരമാണ്.