14
അനുഗ്രഹത്തിനായി അനുതപിക്കുക
1 ഇസ്രായേലേ, നിന്റെ ദൈവമായ യഹോവയിലേക്കു മടങ്ങിവരിക.
നിന്റെ പാപങ്ങളായിരുന്നു നിന്റെ വീഴ്ചയ്ക്കു കാരണമായത്!
2 അനുതാപവാക്യങ്ങളുമായി
യഹോവയുടെ അടുക്കലേക്കു മടങ്ങിപ്പോകുക.
യഹോവയോടു പറയുക:
“ഞങ്ങളുടെ സകലപാപങ്ങളും ക്ഷമിക്കണമേ,
ഞങ്ങളുടെ അധരഫലം അർപ്പിക്കേണ്ടതിന്
ഞങ്ങളെ കൃപയോടെ കൈക്കൊള്ളണമേ.
3 അശ്ശൂരിനു ഞങ്ങളെ രക്ഷിക്കാൻ കഴിയുകയില്ല.
യുദ്ധക്കുതിരകളുടെമേൽ ഞങ്ങൾ കയറി ഓടിക്കുകയില്ല.
ഞങ്ങളുടെ സ്വന്തം കൈപ്പണിയോട്,
‘ഞങ്ങളുടെ ദൈവമേ’ എന്നു ഞങ്ങൾ ഇനി ഒരിക്കലും പറയുകയില്ല.
അനാഥനു തിരുസന്നിധിയിൽ കരുണ ലഭിക്കുന്നുവല്ലോ.
4 “ഞാൻ അവരുടെ വിശ്വാസത്യാഗത്തെ സൗഖ്യമാക്കും
ഞാൻ അവരെ ഔദാര്യമായി സ്നേഹിക്കും,
എന്റെ കോപം അവരെവിട്ടു തിരിഞ്ഞിരിക്കുന്നല്ലോ.
5 ഞാൻ ഇസ്രായേലിനു മഞ്ഞുതുള്ളിപോലെ ആയിരിക്കും;
അവൻ ശോശന്നപ്പുഷ്പംപോലെ* പുഷ്പിക്കും.
ലെബാനോനിലെ ദേവദാരുപോലെ
അവൻ ആഴത്തിൽ വേരൂന്നും;
6 അവന്റെ ഇളംകൊമ്പുകൾ വളരും.
അവന്റെ ഭംഗി ഒലിവുവൃക്ഷത്തിന്റെ തഴപ്പുപോലെയും
വാസന ലെബാനോനിലെ ദേവദാരുപോലെയും ആയിരിക്കും.
7 അവന്റെ നിഴലിൽ ഇനിയും മനുഷ്യൻ വസിക്കും;
അവർ ധാന്യംപോലെ തഴയ്ക്കും,
അവർ മുന്തിരിവള്ളിപോലെ തളിർക്കും—
ഇസ്രായേലിന്റെ കീർത്തി ലെബാനോനിലെ വീഞ്ഞിന്റെ പ്രശസ്തിപോലെ ആയിരിക്കും.
8 എഫ്രയീമേ, ഇനി എനിക്കും വിഗ്രഹങ്ങൾക്കുംതമ്മിൽ എന്ത്?
ഞാൻ അവനു മറുപടി നൽകുകയും അവനുവേണ്ടി കരുതുകയും ചെയ്യും.
ഞാൻ തഴച്ചുവളരുന്ന സരളവൃക്ഷംപോലെ ആകുന്നു;
നിന്റെ ഫലസമൃദ്ധി എന്നിൽനിന്ന് വരുന്നു.”
9 ആരാണ് ജ്ഞാനി? അവർ ഈ വസ്തുതകൾ ഗ്രഹിക്കട്ടെ.
ആരാണ് വിവേകി? അവർ ഇവ മനസ്സിലാക്കട്ടെ.
യഹോവയുടെ വഴികൾ നേരുള്ളവതന്നെ;
നീതിനിഷ്ഠർ അതിൽ നടക്കും
മത്സരികളോ, അതിൽ ഇടറിവീഴും.
* 14:5 അതായത്, ഒരുതരം ലില്ലിപ്പൂവ്