സങ്കീർത്തനം 125
ആരോഹണഗീതം.
1 യഹോവയിൽ ആശ്രയിക്കുന്നവർ സീയോൻ പർവതംപോലെയാണ്,
അത് ഇളകാതെ എന്നേക്കും നിലനിൽക്കുന്നു.
2 പർവതങ്ങൾ ജെറുശലേമിനെ വലയംചെയ്തിരിക്കുന്നതുപോലെ,
യഹോവ ഇന്നും എന്നെന്നേക്കും
തന്റെ ജനത്തെ വലയംചെയ്തിരിക്കുന്നു.
3 നീതിനിഷ്ഠർ അധർമം പ്രവർത്തിക്കാൻ
അവരുടെ കൈ നീട്ടാതിരിക്കേണ്ടതിന്,
നീതിനിഷ്ഠരുടെ അവകാശഭൂമിയിൽ,
ദുഷ്ടരുടെ ചെങ്കോൽ വാഴുകയില്ല.
4 യഹോവേ, നല്ലയാളുകൾക്കും
ഹൃദയപരമാർഥികൾക്കും നന്മചെയ്യണമേ.
5 എന്നാൽ വക്രതയുടെ വഴികളിൽ തിരിയുന്നവരെ
അധർമം പ്രവർത്തിക്കുന്നവരോടുകൂടെ യഹോവ പുറന്തള്ളും.
ഇസ്രായേലിന്മേൽ സമാധാനം ഉണ്ടാകുമാറാകട്ടെ.