ആമോസിന്റെ പ്രവചനം
1
1 തെക്കോവയിലെ ഇടയന്മാരിൽ ഒരുവനായ ആമോസിന്റെ വചനങ്ങൾ. ഭൂകമ്പത്തിനു രണ്ടുവർഷംമുമ്പ്, ഇസ്രായേലിനെക്കുറിച്ച് അദ്ദേഹത്തിനു ലഭിച്ച ദർശനം. അക്കാലത്ത് ഉസ്സീയാവ് യെഹൂദയുടെയും യോവാശിന്റെ* മകൻ യൊരോബെയാം ഇസ്രായേലിന്റെയും രാജാക്കന്മാരായിരുന്നു.
2 അദ്ദേഹം പറഞ്ഞു:
“യഹോവ സീയോനിൽനിന്ന് ഗർജിക്കുന്നു,
ജെറുശലേമിൽനിന്ന് ഇടിമുഴക്കുന്നു;
ഇടയന്മാരുടെ മേച്ചിൽപ്പുറങ്ങൾ ഉണങ്ങുന്നു,
കർമേൽമലയുടെ മുകൾഭാഗം വാടിപ്പോകുന്നു.”
ഇസ്രായേലിന്റെ അയൽരാജ്യങ്ങളുടെമേൽ ന്യായവിധി
3 യഹോവ ഇപ്രകാരം അരുളിച്ചെയ്യുന്നു:
“ദമസ്കോസിന്റെ മൂന്നോ നാലോ പാപങ്ങൾനിമിത്തം
ഞാൻ എന്റെ ക്രോധം മടക്കിക്കളയുകയില്ല.
കാരണം, ഇരുമ്പുമെതിവണ്ടികൊണ്ട്
അവർ ഗിലെയാദിനെ മെതിച്ചുകളഞ്ഞിരിക്കുന്നു.
4 ഞാൻ ഹസായേൽഗൃഹത്തിന്മേൽ അഗ്നി അയയ്ക്കും
അതു ബെൻ-ഹദദിന്റെ കോട്ടകളെ ദഹിപ്പിക്കും.
5 ഞാൻ ദമസ്കോസിന്റെ കവാടങ്ങൾ തകർത്തുകളയും;
ആവെൻ† താഴ്വരയിലെ രാജാവിനെയും
ബെത്ത്-ഏദെനിൽ ചെങ്കോൽ വഹിക്കുന്നവനെയും ഞാൻ നശിപ്പിക്കും.
അരാമിലെ ജനം പ്രവാസികളായി കീറിലേക്കു പോകും,”
എന്ന് യഹോവയുടെ അരുളപ്പാട്.
6 യഹോവ ഇപ്രകാരം അരുളിച്ചെയ്യുന്നു:
“ഗസ്സയുടെ മൂന്നോ നാലോ പാപങ്ങൾനിമിത്തം
ഞാൻ എന്റെ ക്രോധം മടക്കിക്കളയുകയില്ല.
കാരണം, ജനങ്ങളെ മുഴുവനും ബന്ദികളാക്കി
അവർ ഏദോമിനു വിറ്റിരിക്കുന്നു.
7 ഞാൻ ഗസ്സയുടെ മതിലുകളിന്മേൽ അഗ്നി അയയ്ക്കും
അത് അവരുടെ കോട്ടകളെ ദഹിപ്പിക്കും.
8 ഞാൻ, അശ്ദോദിലെ നിവാസികളെയും,
അസ്കലോനിൽ ചെങ്കോൽ വഹിക്കുന്നവനെയും നശിപ്പിക്കും.
ഫെലിസ്ത്യരിൽ അവസാനം ശേഷിക്കുന്നവനും മരിക്കുന്നതുവരെ,
ഞാൻ എക്രോനെതിരേയും എന്റെ കൈ തിരിക്കും,”
എന്നു കർത്താവായ യഹോവ അരുളിച്ചെയ്യുന്നു.
9 യഹോവ ഇപ്രകാരം അരുളിച്ചെയ്യുന്നു:
“സോരിന്റെ മൂന്നോ നാലോ പാപങ്ങൾനിമിത്തം
ഞാൻ എന്റെ ക്രോധം മടക്കിക്കളയുകയില്ല.
കാരണം, സഹോദരസഖ്യം അവഗണിച്ചുകൊണ്ട്
ജനങ്ങളെ മുഴുവനും അവർ ഏദോമിനു വിറ്റിരിക്കുന്നു.
10 ഞാൻ സോരിന്റെ മതിലുകളിന്മേൽ അഗ്നി അയയ്ക്കും,
അത് അവരുടെ കോട്ടകളെ ദഹിപ്പിക്കും.”
11 യഹോവ ഇപ്രകാരം അരുളിച്ചെയ്യുന്നു:
“ഏദോമിന്റെ മൂന്നോ നാലോ പാപങ്ങൾനിമിത്തം
ഞാൻ എന്റെ ക്രോധം മടക്കിക്കളയുകയില്ല.
കാരണം, വാളുമായി അവൻ തന്റെ സഹോദരനെ പിൻതുടർന്നു,
യാതൊരനുകമ്പയും കാട്ടിയില്ല.
അവന്റെ കോപം തുടരെ ജ്വലിച്ചു;
അവന്റെ ക്രോധം കത്തിജ്വലിച്ചു.
12 ഞാൻ തേമാനിൽ അഗ്നി അയയ്ക്കും
അതു ബൊസ്രായുടെ കോട്ടകളെ ദഹിപ്പിക്കും.”
13 യഹോവ ഇപ്രകാരം അരുളിച്ചെയ്യുന്നു:
“അമ്മോന്റെ മൂന്നോ നാലോ പാപങ്ങൾനിമിത്തം
ഞാൻ എന്റെ ക്രോധം മടക്കിക്കളയുകയില്ല.
കാരണം, തന്റെ അതിരുകൾ വിശാലമാക്കേണ്ടതിന്
അവൻ ഗിലെയാദിലെ ഗർഭിണികളെ പിളർന്നുകളഞ്ഞു:
14 ഞാൻ രബ്ബയുടെ മതിലുകളിന്മേൽ അഗ്നി അയയ്ക്കും
അത് അവളുടെ കോട്ടകളെ ദഹിപ്പിക്കും
യുദ്ധദിവസത്തിൽ പടയ്ക്കായുള്ള ആർപ്പുവിളികളുടെ മധ്യത്തിലും
കാറ്റുള്ള ദിവസത്തിലെ ചുഴലിക്കാറ്റിന്റെ മധ്യത്തിലുംതന്നെ.
15 അവരുടെ രാജാവ്‡ പ്രവാസത്തിലേക്കു പോകും;
അവനും അവന്റെ ഉദ്യോഗസ്ഥപ്രമുഖരും ഒരുമിച്ചുതന്നെ,”
എന്ന് യഹോവ അരുളിച്ചെയ്യുന്നു.
* 1:1 യഹോവാശ്, യോവാശ് എന്നതിന്റെ മറ്റൊരുരൂപം. † 1:5 ദുഷ്ടത എന്നർഥം. ‡ 1:15 അഥവാ, മോലെക്ക്